Laukontorin saunaravintolayrityksen lyhyt historia ja pieni koko eivät huolestuta omistajaa: "Vakuudet ovat suuret ja vuokrasopimus pitkä"

Laukontorille nousevan paviljongin ravintola- ja saunatoiminta on vuokrattu kooltaan mikroluokkaan laskettavalle yritykselle. Kohteen loppukäyttäjän Sauna Finlandia Holding Oy:n liikevaihto oli viime vuonna runsaat 126 000 euroa ja liiketulos 5 209 euroa. Yhtiön omistajiin kuuluva Ville Iivonen ei suostu antamaan ennustetta tämän vuoden luvuista. Vuonna 2012 perustettu yritys työllisti viime vuonna 3 henkilöä. Se ei ole elokuun lopun jälkeen enää ollut työantajarekisterissä. Iivonen luonnehtii Sauna Finlandia Holdingia konsepti- ja kehitysyhtiöksi, jonka tavoitteena on luoda moniaistinen rentoutumiselämys. Määritelmä sisältää saunan, hyvän ruuan ja juoman. Keskeistä on tuoda elämys lähelle keskustaa, jotta ihmisten on helppo tulla sinne. Yksityiskohdat keväällä Hän tyrmää ajatuksen, että Laukontorin paviljonki on suuri terassi, jossa on extrana kaksi kymmenenpaikkaista saunaa. –Saunojen kapasiteetti on satoja ihmisiä päivässä. On syytä muistaa, että saunassa kävijät eivät istu samaan aikaan lauteilla. Iso osa rentouttamista ja elämystä on se, että voidaan vilvoitella paviljongin puolella. Iivonen ei vielä kerro toiminnan yksityiskohtia. Julkistusten aika on keväällä. Se on kuitenkin selvää, että paviljongin arjen pyörittäjäksi tulee toinen yhtiö kuin Sauna Finlandia Holding. –Se on paikallinen yhtiö, joka työllistää mahdollisimman paljon tamperelaisia ja pirkanmaalaisia ihmisiä. Paviljongin rakennuttajan Tampereen Palvelukiinteistöjen toimitusjohtaja Marko Tulokas vahvistaa, että vuokrasopimuksen mukaan arjen pyörittäminen tulee toisen yhtiön hoidettavaksi. Voiko tuo yhtiö olla kokonaan joku muu kuin vuokraajan määräysvallassa oleva yhtiö, siis vaikka valtakunnallinen ravintola- tai kahvilaketju? –Se ei ole mahdollista, että siihen tulisi sellainen yhtiö, joka ei ole lainkaan kytköksissä Sauna Finlandia Holdingiin, Tulokas vastaa. Tulokasta ei askarruta se, että vuokralaisen historia on lyhyt ja liiketoiminta ollut tähän asti pienimuotoista. –Taklaamme näitä asioita vuokrasopimusteknisesti. Meillä on heiltä kohtuullisen suuret vakuudet ja vuokrasopimus on pitkä. En voi sanoa vuokrasopimuksen tarkkaa kestoa, mutta vuosien sijaan puhutaan kymmenistä vuosista. Koko ajan mukana Tampereen Palvelukiinteistöt on valinnut Sauna Finlandia Holdingin paviljongin vuokralaiseksi useiden vaihtoehtojen joukosta. –Tämä yhtiö esitti parhaan konseptin ja hallituksemme valitsi sen. Heillä on ollut erittäin aktiivinen rooli kehitystyössä. Nyt myös hankkeen toteutuksessa on varmistettu, että vuokralainen osallistuu kustannuksellaan tilojen toiminnalliseen suunnitteluun ja työmaakokouksiin sekä antaa kaiken tarvittavan tiedon käyttäjän näkökulmasta. Laukontorin rantaan nousee parhaillaan paviljongin teräsrunko. Tulokkaan mukaan rakentamistahti on tiukka, jotta vuokralainen pääsee toukokuussa aloittamaan ravintolan ja saunojen toiminnan. Rekisteröity 24.9.2012 Vuosi Liikevaihto Muut tuotot Liiketulos Henkilöstö 18.9.-31.12.13 0 13123* -27 553 2014 44000 197500** 80146, 1 2015 25000 87205*** 13802, 2 2016 126454 18273**** 5209, 3 *Liiketoiminnan muita tuottoja, jotka ovat avustuksia ja tukia. ** Tytäryhtiöosakkaiden myynti *** Tytäryhtiöosakkaiden myynti ****Avustus